《咸阳》
清代·张映斗

河山百二西南抱，终南山色开堂奥。西周丰镐陷戎尘，秦得咸阳廓新造。

当时一剑扫六雄，焚弃图书绝搜讨。鞭笞四海震匈奴，皇功帝德弥穹昊。

传世从兹亿万年，国祚何烦子孙保。沙丘一夕鲍鱼腥，东海神仙竟杳渺。

中原逐鹿莽狐蛇，孺子堪怜出轵道。咸阳宫殿久榛芜，岂待今时迹如扫。

千秋龟鉴示兴亡，仁义从来为国宝。

作者简介：浙江乌程人，字雪子。雍正十一年进士，官编修。八岁即能诗，为汤右曾等人称赏。乾隆十二年主四川乡试，归卒途中。有《秋水斋诗集》。